നൃപെൻ ചക്രബർത്തി

1978 മുതൽ 1988 വരെ ത്രിപുര സംസ്ഥാനത്തിന്റെ മുഖ്യമന്ത്രിയായി സേവനമനുഷ്ഠിച്ച ഒരു ഇന്ത്യൻ കമ്മ്യൂണിസ്റ്റ് രാഷ്ട്രീയക്കാരനായിരുന്നു **നൃപെൻ ചക്രബർത്തി** (4 ഏപ്രിൽ 1905 - 25 ഡിസംബർ 2004). ആറ് പതിറ്റാണ്ടോളം ഇന്ത്യയിലെ കമ്മ്യൂണിസ്റ്റ് പ്രസ്ഥാനത്തിൽ പങ്കാളിയായിരുന്നു നൃപെൻ ചക്രബർത്തി.

## ജീവിതം
ബ്രിട്ടീഷ് ഇന്ത്യയിലെ  ബംഗാൾ പ്രവിശ്യയിലെ ഡാക്ക ജില്ലയിലെ ബിക്രംപൂരിലാണ് (ഇന്നത്തെ ബംഗ്ലാദേശ്) അദ്ദേഹം ജനിച്ചത്.  രാജ് കുമാറിന്റെയും ഉത്തംസുനാദരി ചക്രബർത്തിയുടെയും ഒമ്പതാമത്തെ മകനായിരുന്നു അദ്ദേഹം. 1925-ൽ ഔട്ട്സാഹി ഹൈസ്കൂളിൽ നിന്ന് പ്രവേശന പരീക്ഷ പാസായി. ഇന്ത്യൻ സ്വാതന്ത്ര്യ സമരത്തിൽ ചേരാൻ ഡാക്ക  സർവകലാശാലയിലെ പഠനം ഉപേക്ഷിച്ചു. 1931-ൽ അദ്ദേഹം നിയമലംഘന പ്രസ്ഥാനത്തിൽ പങ്കെടുത്തു. 1934-ൽ കമ്മ്യൂണിസ്റ്റ് പാർട്ടി ഓഫ് ഇന്ത്യയിൽ ചേർന്നു. 1937-ൽ പാർട്ടിയുടെ ബംഗാൾ ഘടകത്തിന്റെ സെക്രട്ടറിയായി തിരഞ്ഞെടുക്കപ്പെട്ടു. 1950-ൽ പാർട്ടി അദ്ദേഹത്തെ ത്രിപുരയിലേക്ക് അയച്ചു, അവിടെ ഒരു പ്രധാന സംഘാടകനായി. 1964-ൽ സിപിഐ പിളർപ്പിനുശേഷം അദ്ദേഹം കമ്മ്യൂണിസ്റ്റ് പാർട്ടി ഓഫ് ഇന്ത്യ (മാർക്സിസ്റ്റ്)ൽ ചേർന്നു. 1967ൽ സിപിഐ(എം) സംസ്ഥാന ഘടകത്തിന്റെ സെക്രട്ടറിയായി. 1972ൽ സിപിഐ(എം)ന്റെ കേന്ദ്രകമ്മിറ്റിയിലേക്കും 1984 ജൂണിൽ പൊളിറ്റ് ബ്യൂറോയിലേക്കും തിരഞ്ഞെടുക്കപ്പെട്ടു.

### ത്രിപുരയിൽ
1957ൽ ത്രിപുര ടെറിട്ടോറിയൽ കൗൺസിലിലേക്ക് തിരഞ്ഞെടുക്കപ്പെട്ട നൃപെൻ ചക്രബർത്തി,1962ൽ പ്രതിപക്ഷ നേതാവായി. ത്രിപുരയ്ക്ക് പൂർണ സംസ്ഥാന പദവി ലഭിച്ചതിന് ശേഷം 1972-ൽ അദ്ദേഹം സംസ്ഥാന നിയമ സഭ അംഗമായി. 1977-ൽ, ആദ്യം ഇടതുപക്ഷ പാർട്ടികൾക്കും കോൺഗ്രസ് ഫോർ ഡെമോക്രസിക്കും (സി എഫ് ഡി) ഇടയിലും പിന്നീട് ഇടതുപക്ഷത്തിനും ജനതാ പാർട്ടിക്കുമിടയിൽ തുടർച്ചയായി രണ്ട് ഹ്രസ്വകാല സഖ്യ സർക്കാരുകളിൽ അദ്ദേഹം മന്ത്രിയായിരുന്നു. 1977 ഡിസംബർ 31-ന് ത്രിപുര സംസ്ഥാനത്തിലെ നിയമ സഭയിലേക്കുള്ള തിരഞ്ഞെടുപ്പിൽ ഇടതുമുന്നണി വിജയിച്ചപ്പോൾ അദ്ദേഹം മുഖ്യമന്ത്രിയാകുകയും 1988 വരെ അധികാരത്തിൽ തുടരുകയും ചെയ്തു. 1988ലെ തെരഞ്ഞെടുപ്പിൽ ഇടതുമുന്നണിയുടെ പരാജയത്തിന് ശേഷം 1988 മുതൽ 1993 വരെ ത്രിപുര നിയമ സഭയിൽ പ്രതിപക്ഷ നേതാവായി. 1993-ലെ തിരഞ്ഞെടുപ്പിൽ ത്രിപുരയിൽ ഇടതുമുന്നണി വീണ്ടും അധികാരത്തിൽ വരികയും അദ്ദേഹം സംസ്ഥാന ആസൂത്രണ ബോർഡ് ചെയർമാനാവുകയും ചെയ്തു. 1995-ൽ അദ്ദേഹത്തെ സി.പി.ഐ.എമ്മിൽ നിന്ന് പുറത്താക്കിയെങ്കിലും 1998 വരെ നിയമ സഭാംഗമായി തുടർന്നു.

### ഒരു പത്രപ്രവർത്തകൻ എന്ന നിലയിൽ
1939-41 കാലഘട്ടത്തിൽ അദ്ദേഹം ആനന്ദ ബസാർ പത്രികയിൽ സബ് എഡിറ്റർ ആയി ജോലി ചെയ്തു. സിപിഐ പത്രമായ *സ്വാധീനതയുടെ* സഹ-എഡിറ്ററുമായിരുന്നു അദ്ദേഹം. പിന്നീട്, 1995 വരെ *അരൂപ് റോയ് എന്ന* തൂലികാനാമത്തിൽ സി.പി.ഐ.(എം) ത്രിപുര സംസ്ഥാന ഘടകത്തിന്റെ മുഖപത്രമായ *ദേശേർ കഥ എന്ന* ദിനപത്രത്തിൽ സ്ഥിരം കോളമിസ്റ്റായിരുന്നു.

### അവസാന നാളുകൾ
2004 ഡിസംബറിൽ അദ്ദേഹം ഗുരുതരരോഗബാധിതനായി, കൊൽക്കത്തയിലെ എസ്എസ്കെഎം ആശുപത്രിയിൽ കൊണ്ടുപോകപ്പെട്ടു. 2004 ഡിസംബർ 24-ന് അദ്ദേഹത്തെ തിരിച്ചെടുക്കാൻ സിപിഐ(എം) പൊളിറ്റ് ബ്യൂറോ തീരുമാനിച്ചു. ഹൃദയാഘാതത്തെ തുടർന്ന് 2004 ഡിസംബർ 25-ന് അദ്ദേഹം മരിച്ചു.

## അവലംബം

# ചക്രബർത്തി, നൃപെൻ (26 ഡിസംബർ 2004). "Nripen Chakraborthy, 1905-2004". The Hindu. വീണ്ടെടുത്തത് 6 ഒൿടോബർ 2013.
# ചക്രബർത്തി, നൃപെൻ (25 ഡിസംബർ 2004). "Nripen Chakraborty ? A labourer to chief minister". *Hindustan Times*. ഒറിജിനലിൽ നിന്ന് ആർക്കൈവ് ചെയ്തത് 8 ഒക്ടോബർ 2013. വീണ്ടെടുത്തത് 6 ഒക്ടോബർ 2013.

## ബാഹ്യ ലിങ്കുകൾ

* 
* 

വർഗ്ഗം:ത്രിപുര എംഎൽഏ മാർ 1977-1983
വർഗ്ഗം:ത്രിപുര എംഎൽഏ മാർ 1983-1988
വർഗ്ഗം:ത്രിപുര എംഎൽഏ മാർ 1988-1993
വർഗ്ഗം:ഇന്ത്യൻ പുരുഷ പത്രപ്രവർത്തകർ
വർഗ്ഗം:ഇരുപതാം നൂറ്റാണ്ടിലെ ഇന്ത്യൻ പത്രപ്രവർത്തകർ
വർഗ്ഗം:കമ്മ്യൂണിസ്റ്റ് പാർട്ടി ഓഫ് ഇന്ത്യ (മാർക്സിസ്റ്റ്)-ൽ നിന്നുള്ള മുഖ്യമന്ത്രിമാർ
വർഗ്ഗം:ഡാക്ക ഡിവിഷനിൽ നിന്നുള്ള രാഷ്ട്രീയക്കാർ
വർഗ്ഗം:ത്രിപുരയുടെ മുഖ്യമന്ത്രിമാർ
വർഗ്ഗം:ഇരുപതാം നൂറ്റാണ്ടിലെ ബംഗാളികൾ
വർഗ്ഗം:2004-ൽ മരിച്ചവർ
വർഗ്ഗം:1905-ൽ ജനിച്ചവർ
വർഗ്ഗം:കമ്മ്യൂണിസ്റ്റ് പാർട്ടി ഓഫ് ഇന്ത്യ (മാർക്സിസ്റ്റ്) ത്രിപുരയിൽ നിന്നുള്ള രാഷ്ട്രീയക്കാർ
വർഗ്ഗം:ഡാക്ക വിശ്വവിദ്യാലയത്തിലെ പൂർവ്വ വിദ്യാർത്ഥികൾ
വർഗ്ഗം:ബിക്രംപൂരിലെ ജനം
വർഗ്ഗം:ഇന്ത്യൻ മാർക്സിസ്റ്റ് പത്രപ്രവർത്തകർ